ai4bharat/Pralekha huggingface dataset:
எஃகுத்துறை அமைச்சகம்
உருக்குத் துறையில் முதலீடு
உருக்குத் துறையை மேம்படுத்தும் சூழல்களை உருவாக்க மத்திய அரசு முயற்சிகளை மேற்கொண்டுள்ளது. உருக்கு உற்பத்தியில் தன்னிறைவை எட்டுவதற்கு தேவையான சூழலை தேசிய உருக்குக்கொள்கை 2017 வழங்குகிறது. உருக்கு உற்பத்தியில் கொள்கை ஆதரவு வழங்குவது, உருக்கு உற்பத்தியாளர்களுக்கு வழிகாட்டுதல்களை வழங்குவது இந்த கொள்கையின் நோக்கமாகும்.
உருக்கு அமைச்சகத்தில் திட்ட மேம்பாட்டுப் பிரிவு தொடங்கப்பட்டு புதிய முதலீடுகளை ஈர்ப்பதற்கான திட்டங்களை அடையாளம் கண்டுள்ளது. இதில் பல்வேறு திட்டங்கள் செயல்படுத்தப்பட்டுள்ளன.
சிறப்பு உருக்குக்கான உற்பத்தி சார்ந்த ஊக்குவிப்பு அறிவிக்கை வெளியிடப்பட்டுள்ளது. ரூ 6322 கோடி மதிப்பிலான சிறப்பு உருக்கு உற்பத்தியை ஊக்குவிக்க வகை செய்யப்பட்டுள்ளது.
அண்மையில் துபாயில் நடந்த உலக கண்காட்சியில் கலந்து கொண்டதன் மூலம், ஜப்பான், கொரியா, ரஷ்யா போன்ற உருக்கு பயன்பாட்டு நாடுகளுடன் கலந்துரையாடல் மேற்கொள்ளப்பட்டது.
ரயிவே பாதுகாப்பு, பெட்ரோலியம், வீட்டுவசதி, சிவில் விமானப்போக்குவரத்து, சாலைப் போக்குவரத்து மற்றும் நெடுஞ்சாலைகள், விவசாயம் மற்றும் ஊரக வளர்ச்சிப் போன்ற பல்வேறு துறைகளில் உருக்கு பயன்பாட்டை அதிகரிக்க வகை செய்யும் பிரதமரின் விரைவு சக்தி தேசிய பெருந்திட்டம் வகை செய்கிறது.
உருக்கு உற்பத்தி மற்றும் கச்சாப் பொருட்கள் மீதான அடிப்படை சுங்கத்தீர்வையில் மாறுதல்கள் மேற்கொள்ளப்படுகிறது.
சேலம் உருக்காலையில் பங்கு விலக்களுக்கு 2016ம் ஆண்டு அக்டோபர் 27ம் தேதி மத்திய அமைச்சரவை கொள்கை அளவில் ஒப்புதல் அளித்துள்ளது.
உலகிலேயே இந்தியா, கச்சா உருக்கு உற்பத்தியில் இரண்டாவது இடத்தை பிடித்துள்ளது. 2019-20ம் ஆண்டு 142.299 மில்லியன் டன்களாக இருந்த கச்சா உருக்குத்திறன் 2021-22-ல் 154.062 மில்லியன் டன்களாக அதிகரித்துள்ளது.
இந்த தகவலை மக்களவையில் இன்று மத்திய உருக்கு மற்றும் ஊரகவளர்ச்சித் துறை இணையமைச்சர் திரு ஃபக்கான் சிங் குலஸ்தே எழுத்து மூலம் அளித்த பதிலில் கூறியுள்ளார்
சிறப்பு சேவைகள் மற்றும் கட்டுரைகள்
சென்னை வடக்குக் கோட்டப் பிரிவில் அஞ்சல்சேவை குறைதீர்க்கும் முகாம் – 28.06.2023 அன்று நடைபெறுகிறது
சென்னை வடக்குக் கோட்டப் பிரிவில் அஞ்சல்சேவை குறைதீர்க்கும் முகாம் – 28.06.2023 அன்று நடைபெறுகிறது. அஞ்சல் துறையின் வடக்குக் கோட்ட முதுநிலை கண்காணிப்பாளரால் எண் 5, பழைய எண் 3, நான்காவது தளம், எத்திராஜ் சாலை, எழும்பூர், சென்னை 600 008 என்ற முகவரியில் உள்ள அலுவலகத்தில் மாலை 3 மணிக்கு இந்த முகாம் நடத்தப்படும்.
இந்த முகாமிற்கு தபால் / மணியார்டர் சம்பந்தப்பட்ட புகார் எனில், அனுப்பப்பட்ட தேதி, அனுப்பியவர் மற்றும் பெறுபவரின் முகவரி, கண்காணிப்பு எண் போன்ற விவரங்கள் இருக்க வேண்டும்.
சேமிப்பு வங்கி, அஞ்சல் காப்பீடு, கிராமிய அஞ்சல் காப்பீடு சம்பந்தப்பட்ட புகாராக இருப்பின், கணக்கு எண், கணக்கு வைத்திருப்பவரின் பெயர் மற்றும் முகவரி, பாலிசிதாரரின் பெயர் மற்றும் முழு முகவரி, பணம் கட்டிய முழு விவரம், பணம் செலுத்திய அலுவலகத்தின் பெயர் இருக்க வேண்டும். அஞ்சல் துறை கடிதத் தொடர்புகள் ஏதேனும் இருப்பின் அதனையும் புகாருடன் இணைக்க வேண்டும்.
குறைகள் வந்து சேரவேண்டிய கடைசிநாள் 27.06.2023
குறைகளை அனுப்ப வேண்டிய முகவரி
முதுநிலை கண்காணிப்பாளர்,
சென்னை வடக்குக் கோட்டம்
புதிய எண் 5, பழைய எண் 3,
நான்காவது தளம், எத்திராஜ் சாலை,
எழும்பூர், சென்னை 600 008
மின்னஞ்சல் முகவரி : dochennainorth.tn@indiapost.gov.in
மின்னணு மற்றும் தகவல் தொழில்நுட்பம்
ஆதார் விவரங்கள் ஒருபோதும் கசியவில்லை
210 அரசு இணைய தளங்களில் ஆதார் விவரங்கள் கசிந்ததாக சில ஊடகங்களில் வந்த செய்திகளை இந்திய தனிநபர் அடையாள ஆணையம் மறுத்துள்ளது. ஆதார் விவரங்கள் வெளியானதாகவோ, கசிந்ததாகவோ வந்த செய்திகள் தவறானவை என்று கூறியுள்ள ஆணையம் ,அது திரித்துக் கூறப்பட்ட செய்தி என்று தெரிவித்துள்ளது. ஆதார் விவரங்கள் முற்றிலும் பாதுகாக்கப்பட்டு வருகின்றன என்று தெரிவித்துள்ள ஆணையம் ,எந்த விவரமும் கசியவில்லை என்று உறுதிபடத் தெரிவித்துள்ளது.
நலத்திட்ட உதவிகளை வழங்குவதற்காக ஆதார் விவரங்கள் திரட்டப்பட்டு அவை அரசின் வலைதளங்களில் பதிவு செய்யப்பட்டுள்ளன. அதில், பயனாளிகளின் பெயர்கள், முகவரி, வங்கி கணக்கு எண் மற்றும் இதர விவரங்கள் இடம்பெற்றுள்ளன. ஆர்.டி.ஐ சட்டத்தின்படி, பொதுச் சொத்தான இவை வெளியிடப்படுவது வழக்கமாகும். இதைத்தவிர இந்த விவரங்கள் வெளியாக வாய்ப்பு இல்லை என்று ஆணையம் தெரிவிக்கிறது.
இதுபற்றிய தகவல் வெளியானதும், ஆணையமும் ,மின்னணு மற்றும் தகவல் தொழில்நுட்ப அமைச்சகமும் உடனடியாக செயல்பட்டு, மீண்டும் இதுபோன்ற நிகழ்வுகளுக்கு வாய்ப்பு அளிக்காமல் , ,சம்பந்தப்பட்ட துறைகள் அவற்றை நீக்குமாறு வலியுறுத்தப்பட்டது. இதனைத்தொடர்ந்து அந்தவிவரங்கள் வலைதளங்களில் இருந்து உடனடியாக நீக்கப்பட்டன. ஆனால், ஊடகங்களில் வெளியான செய்திகள் திரித்து வெளியிடப்பட்டவை ஆகும்.
ஆதார் விவரங்கள் சர்வதேச தரத்துக்கு இணையாக பாதுகாக்கப்பட்டு வருகின்றன என்று ஆதார் ஆணையம் திட்டவட்டமாக தெரிவித்துள்ளது. ஆதார் தகவல்கள் முற்றிலும் பாதுகாப்பானவை. ஆணையத்தில் இருந்து ஆதார் விவரங்கள் கசியவும் இல்லை. வெளியாகவும் இல்லை. நலத்திட்டங்களுக்காக அரசு வலைதளங்களில் வெளியான தகவல்கள் எந்த அச்சுறுத்தலையும் ஏற்படுத்தாது. பயோமெட்ரிக் இல்லலாமல் அவற்றை தவறாக பயன்ப்படுத்த முடியாது.
ஆதார் எண் ரகசியமானது அல்ல என்று ஆதார் ஆணையம் தெளிவுபடுத்தி உள்ளது. அரசிடம் இருந்து சில உதவிகளைப் பெற ,அங்கீகாரம் பெற்ற சில முகமைகள் மூலம் அவை பகிர்ந்து கொள்ளப்படுகின்றன. இதைவைத்து ஆதார் எண் பாதுகாப்புக்கு குந்தகம் விளைவிக்கும் என்று அஞ்சத் தேவையில்லை. ஆதார் எண்ணை வைத்து நிதி முறைகேடுகள் மற்றும் மோசடிகளில் ஈடுபட முடியாது. அதற்கு விரல் ரேகையோ ,கருவிழி படலமோ தேவையாகும். தற்போது ஆதார் விவரங்கள் பாதுகாப்பாக உள்ளன என்பதில் ஐயம் கொள்ளத் தேவையில்லை.
மேலும் ஆதார் விவரங்கள் பாதுகாப்பானவையா என்பதை தெரிந்துகொள்ள, ஆதார் அட்டை வைத்திருப்பவர்கள் www.uidai.gov.in என்ற அதிகாரப்பூர்வ வலைதளத்துக்கு சென்று பாதுகாப்பு முறையைப் பரிசோதித்துக் கொள்ளலாம்.
பிரதமர் அலுவலகம்
குஜராத் மாநிலம் ஜாம்நகரில் ரூ. 1450 கோடி மதிப்பிலான பல்வேறு திட்டங்களுக்கு அடிக்கல் நாட்டி, பிரதமர் நாட்டிற்கு அர்ப்பணிப்பு
குஜராத் மாநிலம் ஜாம்நகரில் ரூ. 1450 கோடி மதிப்பில் நீர்ப்பாசனம், எரிசக்தி, தண்ணீர் விநியோகம் மற்றும் நகர்ப்புற உள்கட்டமைப்பு சம்பந்தமான பல்வேறு திட்டங்களுக்கு பிரதமர் திரு நரேந்திர மோடி அடிக்கல் நாட்டி, அவற்றை நாட்டிற்கு அர்ப்பணித்து வைத்தார். சௌராஷ்ட்ரா அவதரன் நீர்ப்பாசன திட்டம் இணைப்பு 3-இன் 7-ஆம் தொகுப்பு, இணைப்பு 1-இன் 5-ஆம் தொகுப்பு மற்றும் ஹரிப்பார் 40 மெகாவாட் சூரிய மின்சக்தி தகடுகள் திட்டத்தை பிரதமர் அர்ப்பணித்தார்.
நிகழ்ச்சியில் பேசிய அவர், இரண்டு தசாப்தங்களுக்கு முன்பு நிலநடுக்கத்தால் ஏற்பட்ட மோசமான பாதிப்புகளை நினைவு கூர்ந்தார். நிலநடுக்கத்தால் ஏற்பட்ட பாதிப்புகள், குஜராத் மாநிலம் முழுவதும் விரக்தி சூழ்நிலையை உருவாக்கியது. எனினும் தன்னம்பிக்கை மற்றும் கடின உழைப்பால் அந்த மாநிலம் மீண்டும் எழுந்து, நாட்டின் முன்னணி மாநிலம் என்ற நிலைக்கு முன்னேறியது.
வளர்ச்சியின் ஐந்து உறுதிப்பாடுகள், குஜராத் மாநிலத்தின் திடமான அடித்தளத்தை உருவாக்கியிருப்பதாக பிரதமர் தெரிவித்தார். முதலாவது, மக்கள் சக்தி; இரண்டாவது, அறிவு சக்தி, மூன்றாவது, நீர் சக்தி; நான்காவது, எரிசக்தி ஆற்றல், ஐந்தாவது, பாதுகாப்பு சக்தி. “இந்த ஐந்து உறுதியான அடித்தளங்களை அடிப்படையாகக் கொண்டு குஜராத் மாநிலம் புதிய உச்சத்திற்கு உயர்கிறது”, என்று திரு மோடி தெரிவித்தார்.
ஏழை மக்களின் நலனுக்கு தமது அரசு முதல் முன்னுரிமை அளிப்பதாக பிரதமர் குறிப்பிட்டார். ஏழைகளின் நலனைக் கருத்தில் கொண்டு பிரதமரின் ஏழைகள் நலத் திட்டம், டிசம்பர் மாதம் வரை நீட்டிக்கப்பட்டிருப்பதை அவர் சுட்டிக்காட்டினார். ஒரே, நாடு ஒரே ரேஷன் அட்டை திட்டத்தின் பயன்களையும் அவர் எடுத்துரைத்தார். உற்பத்தி மற்றும் கடல்சார் வளர்ச்சியின் மையமாக ஜாம்நகர் வளர்ந்து வருவதாகக் கூறிய பிரதமர், தேசிய பல்கலைக்கழகமாக அங்கீகரிக்கப்பட்டுள்ள ஜாம்நகர் ஆயுர்வேத பல்கலைக்கழகத்திற்கு, உலக சுகாதார அமைப்பின் பாரம்பரிய மருத்துவத்திற்கான சர்வதேச மையம், ஓர் மகுடமாக அமைந்துள்ளது என்றார்.
இந்த நிகழ்ச்சியில் குஜராத் முதல்வர் திரு புபேந்திர பட்டேல், நாடாளுமன்ற உறுப்பினர்கள் திரு சி. ஆர். பாட்டில் மற்றும் திருமதி பூனம்பென் மாடம் உள்ளிட்டோர் கலந்து கொண்டனர்
எரிசக்தி அமைச்சகம்
அருணாச்சலப் பிரதேசத்தில் எரிசக்திச் செயலாளர் ஆய்வு
மத்திய எரிசக்திச் செயலாளர் திரு சஞ்சீவ் நந்தன் சகாய், அருணாச்சலப் பிரதேசம் மாநிலத்தின் சங்க்லாங் மாவட்டத்திற்கு 2020 டிசம்பர் 3 அன்று சென்றார்.
இந்த மாவட்டத்தில் செயல்படுத்தப்பட்டு வரும் சிறு மற்றும் நுண் ஹைட்ரோ திட்டங்களின் வளர்ச்சி குறித்து அவர் ஆய்வு மேற்கொண்டார்.
இந்தக் கூட்டத்தில் தெற்கு சங்க்லாங் தொகுதி சட்டமன்ற உறுப்பினர் திரு பொஷம் கிம்ஹம் உள்ளிட்டோர் கலந்து கொண்டனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://www.pib.gov.in/PressReleasePage.aspx?PRID=1678297
ரெயில்வே அமைச்சகம்
அனைத்து ரயில்வே மண்டலங்கள் / கோட்டங்களில் கோவிட் ஆயத்த நிலை குறித்து ரயில்வே அமைச்சர் ஆய்வு
நாட்டில் அண்மைக் காலமாக கோவிட் தொற்றுப் பரவல் அதிகரித்து வருவதை அடுத்து, ரயில்வே அமைச்சர் திரு அஸ்வினி வைஷ்ணவ், ரயில்வே மருத்துவமனைகள் மற்றும் சுகாதார கட்டமைப்புகளை பொதுமக்களும் பயன்படுத்த அனுமதிக்குமாறு, அனைத்து ரயில்வே மண்டலம் மற்றும் கோட்டங்களில் பணியாற்றும் உயரதிகாரிகளுக்கு உத்தரவிட்டுள்ளார்.
ரயில்வே வாரியத் தலைவர் மற்றும் தலைமைச் செயல் அதிகாரி திரு வி கே திரிபாதி, மற்றும் ரயில்வே வாரிய உறுப்பினர்கள், அமைச்சகத்தின் உயரதிகாரிகளுடன் அனைத்து மண்டல ரயில்வே மற்றும் உற்பத்திப் பிரிவுகளின் பொது மேலாளர்கள் மற்றும் கோட்ட ரயில்வே மேலாளர்களும், காணொலி வாயிலாக இக்கூட்டத்தில் பங்கேற்றனர்.
இந்த ஆய்வுக் கூட்டத்தில், கோவிட் ஆயத்த நிலை தொடர்பாக கீழ்காணும் அம்சங்கள் குறித்து திரு வைஷ்ணவ் ஆய்வு செய்தார்:
- ரயில்வே மருத்துவமனை கட்டமைப்புகள்
- குழந்தைகள் வார்டு செயல்பாடு
- தடுப்பூசி- ரயில்வே முன்களப் பணியாளர்களுக்கு முன்னெச்சரிக்கை தவணை உட்பட, குழந்தைகள் மற்றும் ரயில்வே ஊழியர்களுக்கு தடுப்பூசிகளை செலுத்துவது
- மருந்துப் பொருட்கள், ஆக்சிஜன் விநியோகம், ஜியோ லைட் கையிருப்பு மற்றும் பிற அத்தியாவசிய மருத்துவ சாதனங்கள் மற்றும் வென்டிலேட்டர்கள் மற்றும் திரவ மருத்துவ ஆக்சிஜன் டேங்குகளின் செயல்பாடு மற்றும் கோவிட் சிகிச்சைக்கு முக்கியமாக தேவைப்படும் சாதனங்கள்
- ஆக்சிஜன் உற்பத்தி பிரிவுகளை தொடங்குதல் 
- விழிப்புணர்வை ஏற்படுத்துதல்
- முகக்கவசம் அணிதல், கிருமி நாசினி கொண்டு கைகளை சுத்தப்படுத்துதல் மற்றும் இதர முன்னெச்சரிக்கை நடவடிக்கைகள் குறித்து ரயில் நிலையங்களில் வெளியிடப்படும் அறிவிப்புகளை அதிகப்படுத்துதல்
- முகக் கவசமின்றி ரயில் நிலையங்களுக்குள் வருபவர்களை, அவற்றை அணிந்து வருமாறு அறிவுறுத்துதல்
- முகக்கவசம் அணிதல் மற்றும் முன்னெச்சரிக்கை நடவடிக்கைகளை பின்பற்றுமாறு பிரச்சாரம் செய்தல்
- தற்போதைய கோவிட் அதிகரிப்பு காலத்தில் அவசர கால தேவைகளுக்காக சிறப்பு ரயில் நிலையங்களை ஏற்படுத்துதல்
போன்ற அம்சங்கள் குறித்து ஆய்வு செய்யப்பட்டது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1788944
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
அமைச்சரவை நியமனக்குழு நியமனங்கள்
மத்திய அமைச்சரவையின் நியமனங்கள் குழு பின்வரும் நியமனங்களுக்கு ஒப்புதல் வழங்கியுள்ளது.
- கலாச்சார அமைச்சக செயலர் திரு. ரகுவேந்திர சிங், ஐ.ஏ.எஸ்.  ஜவுளி அமைச்சக செயலராக, திரு அனந்த்குமார் சிங் ஐ.ஏ.எஸ்.  இடத்திற்கு பணியிட மாற்றம்.
- ஜவுளி அமைச்சக செயல் அனந்த்குமார் சிங் ஐ.ஏ.எஸ். , நிலவளத்துறை செயலராக இருந்த திரு தினேஷ் சிங் ஐ.ஏ.எஸ்.  ஓய்வு பெற்றதையடுத்து ஏற்பட்ட காலியிடத்தில் நியமனம்.
- கலாச்சார அமைச்சக சிறப்பு செயலர் திரு அருண் கோயல் ஐ.ஏ.எஸ்  அதே அமைச்சகத்தில் செயலராக திரு ரகுவேந்திர சிங் ஐ.ஏ.எஸ்  இடத்திற்கு மாறுதல்.
-----
(Visitor Counter : 144
சுகாதாரம் மற்றும் குடும்ப நலத்துறை அமைச்சகம்
தேசிய அளவிலான நிமோனியா தடுப்பூசி விரிவாக்க திட்டம்: மத்திய அமைச்சர் டாக்டர் மன்சுக் மாண்டவியா தொடக்கம்
விடுதலையின் அம்ரித் மகோத்ஸவத்தின் ஒரு பகுதியாக, அனைவருக்குமான தடுப்பூசி திட்டத்தின் கீழ் தேசிய அளவிலான நிமோனியா தடுப்பூசி திட்டத்தை மத்திய சுகாதாரம் மற்றும் குடும்பநலத்துறை அமைச்சர் டாக்டர் மன்சுக் மாண்டவியா இன்று தொடங்கி வைத்தார். மக்களிடையே நிமோனியா தடுப்பூசி குறித்த விழிப்புணர்வை ஏற்படுத்த தகவல் மற்றும் விழிப்புணர்வு தொகுப்பை மத்திய அமைச்சர் வெளியிட்டார்.
இந்நிகழ்ச்சியில் பேசிய மத்திய அமைச்சர் மன்சுக் மாண்டவியா கூறியதாவது:
அனைவருக்குமான பயன்பாட்டுக்கு நிமோனியா தடுப்பூசி முதல் முறையாக கிடைக்கப் போகிறது. 5 வயதுக்கு கீழான குழந்தைகளின் இறப்புக்கு நிமோனியா முக்கிய காரணமாக உள்ளது. இந்தியாவில், சுமார் 16 சதவீத குழந்தைகளுக்கு நிமோனியா காரணமாக இறப்பு ஏற்படுகிறது. நாடு முழுவதும் நிமோனியா தடுப்பூசி அறிமுகம், குழந்தைகளின் இறப்பை சுமார் 60 சதவீதம் குறைக்கும். குழந்தைகள் நாட்டின் எதிர்காலம். அவர்களுக்கு ஆரோக்கியமான வாழ்க்கையை வழங்குவது நமது பொறுப்பு. நிமோனியா தடுப்பூசி குழந்தைகளின் இறப்பு வீதத்தை குறைப்பதோடு, குழந்தைகளின் ஆரோக்கியமான வளர்ச்சியையும் உறுதி செய்யும்.
இவ்வாறு மத்திய அமைச்சர் மன்சுக் மாண்டவியா கூறினார்.
PIB Headquarters
இளம் மகளிர் தொழில் முனைவோருக்கு தொழில்நுட்பம் மாற்றம்
கட்டுமானப் பொறியியல் ஆராய்ச்சி மையத்தில் ஜியோபாலிமர் தொகுப்புகளை உருவாக்குவதற்குப் பயன்படும் தொழில்நுட்பம், தேசிய வள பாதுகாப்புக் குழுவின் மூலம் தமிழ்நாட்டின் ஈரோட்டை சேர்ந்த கேபிஎஸ் பிரிக்ஸ் இன்டஸ்டிரிஸ் நிறுவனத்திற்கு இன்று  மாற்றப்பட்டது.
இந்த ஜியோபாலிமர் தொழில்நுட்பம் கட்டுமானப் பொறியியல் ஆராய்ச்சி மையத்தைச் சேர்ந்த ஒரு பெண் விஞ்ஞானியால் உருவாக்கப்பட்டது. ஜியோபாலிமர் தொகுப்புகள், சிமெண்ட் தொகுப்புகளுக்கு மாற்றாக பயன்படுத்தப்படுகிறது. இதனால் உருவாக்கப்படும் கட்டுமானத்திற்கு தண்ணீர் ஏற்றத் தேவையில்லை.
சென்னையில் உள்ள சிஎஸ்ஐஆர் – எஸ்சிஆர்சி-உடன் கேபிஎஸ் பிரிக்ஸ் இன்டஸ்டிரிஸ் செய்து கொண்ட புரிந்துணர்வு ஒப்பந்தத்தில் அந்த நிறுவனத்தை சேர்ந்த எஸ்.ஸ்ரீமதி கையெழுத்திட்டார். சிஎஸ்ஐஆர் இயக்குனர் பேராசிரியர் சந்தோஷ் கபூரியா சிஎஸ்ஐஆர் – எஸ்சிஆர்சி நிறுவனத்திற்கு இது பெருமை அளிப்பதாகத் தெரிவித்தார்.
இந்தத் தொழில்நுட்பத்திற்கு மிகுந்த வரவேற்பு கிடைப்பதாக அவர் கூறினார். தேசிய வள பாதுகாப்புக் குழுவின் தலைவர் மற்றும் நிர்வாக இயக்குனர் டாக்டர் புருஷோத்தம், இந்த தொழில்நுட்பத்தை உருவாக்கிய மூத்த விஞ்ஞானி டாக்டர் அம்பிலிக்கு பாராட்டுத் தெரிவித்தார்.
கட்டுமானப் பொறியியல் ஆராய்ச்சி மையம் வெளியிட்டுள்ள செய்திக்குறிப்பு இந்தத் தகவலைத் தெரிவிக்கிறது.
(Visitor Counter : 91
மனித வள மேம்பாட்டு அமைச்சகம்
மத்திய மனிதவள மேம்பாட்டு அமைச்சகம் ,அதன் தன்னாட்சி நிறுவனங்கள், துணை அலுவலகங்கள் 3 வார காலத்துக்கு மூடப்படிருக்கும்
மத்திய உள்துறை அமைச்சகம் 24.3.2020 அன்று பிறப்பித்த உத்தரவுக்கு இணங்க, மத்திய மனித மேம்பாட்டு அமைச்சகம் ,தனது அனைத்து அலுவலகங்கள், அதன் கட்டுப்பாட்டில் உள்ள தன்னாட்சி பெற்ற நிறுவனங்கள், அதன் துணை அலுவலகங்கள் ஆகியவை 3 வார காலத்துக்கு மூடியிருக்கும் என்று அறிவித்துள்ளது. இருப்பினும், அனைத்து அதிகாரிகள் மற்றும் பணியாளர்கள் வீடுகளில் இருந்தவாறு பணியாற்றுவார்கள் என்று அந்த உத்தரவில் தெரிவிக்கப்பட்டுள்ளது.
ஒதுக்கீடு தொடர்பான நிதி விஷயங்கள், குறிப்பாக ஊதியம், ஓய்வூதியம் ஆகியவை தவறாமல் வழங்கப்பட்டுள்ளதா என்பதை அந்தந்த பிரிவுகள் மற்றும், மண்டல தலைமைப்பொறுப்பில் உள்ளவர்கள் உறுதி செய்வர்.
மத்திய இடைநிலை கல்வி வாரியம், தேசிய திறந்தநிலை கல்வி நிறுவனங்கள், தேசிய தேர்வு முகமை போன்றவை தேர்வுப் பட்டியலை மாற்றியமைக்க வேண்டும் என்று மத்திய மனிதவள மேம்பாட்டு அமைச்சகம் உத்தரவிட்டுள்ளது. கல்வி ஆண்டின் மாற்று நாட்காட்டியைத் தயாரிக்குமாறு, தேசிய கல்வி ஆராய்ச்சி மற்றும் பயிற்சி கவுன்சில் மற்றும் தன்னாட்சி பெற்ற அமைப்புகள் அறிவுறுத்தப்பட்டுள்ளன.
.
பிரதமர் அலுவலகம்
போதை பொருட்கள் இல்லாத இந்தியாவுக்கான கருத்தரங்கில் பிரதமரின் காணொலி உரை
ஆர்ட் ஆஃப் லிவிங் அமைப்பு ஏற்பாடு செய்திருந்த போதை பொருட்கள் இல்லாத இந்தியாவுக்கான கருத்தரங்கில் பிரதமர் திரு நரேந்திர மோடி காணொலி செய்தி மூலம் உரையாற்றினார். ஹிசாரில் உள்ள குரு ஜம்புகேஸ்வரர் பல்கலைக்கழகத்தில் நடைபெற்ற இந்த நிகழ்ச்சியில் அவரது காணொலி செய்தி ஒளிபரப்பப்பட்டது.
இந்த உரையில், போதைப்பொருட்கள் தொடர்பான பிரச்சினைகளை சமாளிக்க ஸ்ரீ ஸ்ரீ ரவிசங்கர் மற்றும் அவரின் ஆர்ட் ஆப் லிவிங் அமைப்பு மேற்கொண்ட முயற்சிகளை பிரதமர் பாராட்டினார்.
போதைப்பொருட்கள் சமூகத்தின் பெரிய பிரச்சினையாக உள்ளதாகக் குறிப்பிட்ட பிரதமர், உலக சுகாதார அமைப்பின் தரவின் படி உலகம் முழுவதும் மூன்று கோடிக்கும் மேற்பட்ட மக்கள் போதை பழக்கத்திற்கு அடிமையாக உள்ளதாகக் கூறினார்.
போதை பொருட்களுக்கு பல இளைஞர்கள் அடிமையாவது அதிர்ச்சியாக உள்ளது என்று பிரதமர் குறிப்பிட்டார். போதைப் பொருள் பயன்பாடு சாதனை அல்ல. போதைப்பொருள் பயன்படுத்துவது நவீனமான கலாச்சாரம் என்ற தவறான கருத்து நிலவி வருவதாகவும் பிரதமர் தெரிவித்தார்.
போதைப்பொருள் பழக்கத்தினால் உடல்நலப் பிரச்சனைகளும், குடும்பங்கள் சிதைந்து போவதும் இல்லாமல், இந்த வர்த்தகம் நாட்டின் பாதுகாப்புக்கும் அச்சுறுத்தலாக உள்ளது என்று பிரதமர் குறிப்பிட்டார். மேலும் போதைப் பொருள் வர்த்தகம் தீவிரவாதிகளுக்கும், தேச விரோதிகளுக்கும் வருவாய் ஈட்டித் தரும் பெரிய ஆதாரமாகவும் உள்ளது. இதன் மூலம் அவர்கள் ஈட்டும் வருவாயானது நாட்டின் ஸ்திரத்தன்மையைக் குலைக்க பயன்படுத்தப்படுகிறது என்று பிரதமர் கூறினார்.
ஆரோக்கியமான வாழ்க்கை, மகிழ்ச்சியான குடும்பம், சிறந்த வருங்காலம், நாட்டின் பாதுகாப்பு ஆகியவற்றுக்காக இளைய தலைமுறை போதைப் பொருட்களைப் பயன்படுத்தக் கூடாது என்று பிரதமர் கேட்டுக் கொண்டார். தன்னம்பிக்கை உள்ள யாரும் எளிதில் போதை பழக்கத்தில் சிக்கமாட்டார்கள் என்றும் அவர் கூறினார். போதை பழக்கத்திற்கு அடிமையானவர்கள் அதிலிருந்து மீண்டுவர இளையதலைமுறையினர் அவர்களுக்கு தேவையான ஆதரவும் உதவியும் அளிக்க வேண்டும் என்று பிரதமர் கேட்டுக் கொண்டார். கலந்துரையாடல்கள், ஆற்றுப்படுத்துதல், தொடர் அன்பு மற்றும் ஆதரவு ஆகியவற்றின் வாயிலாக இவர்களை மீட்டு மறுவாழ்வு அளிக்க முடியும் என்று பிரதமர் குறிப்பிட்டார்.
போதைப் பழக்கத்திற்கு எதிராக மத்திய அரசு எடுத்துள்ள பல்வேறு நடவடிக்கைகளை பிரதமர் விவரித்தார். இதன் பின்னணியில், 2018 -இல் கொண்டுவரப்பட்ட போதைப் பொருளுக்கு எதிரான தேசிய செயல்திட்டம் குறித்து பிரதமர் குறிப்பிட்டார். விழிப்புணர்வு ஏற்படுத்துதல், திறன் வளர்ச்சி, மறுவாழ்வு மற்றும் 2023-ம் ஆண்டுக்குள் போதைப்பொருளை ஒழிப்பதற்கான உறுதியான நடவடிக்கைகள் ஆகியவற்றை இந்தத் திட்டம் நோக்கமாக கொண்டுள்ளது.
நாடு முழுவதும் உள்ள கல்லூரி மாணவர்கள் பிரதமரின் இந்த உரையை காணொலி மூலம் கண்டுகளித்தனர்.
கப்பல் போக்குவரத்து அமைச்சகம்
மத்திய துறைமுகங்கள், கப்பல் மற்றும் நீர்வழிகள் அமைச்சர் திரு ஸ்ரீபத் ஒய் நாயக் ஜவகர்லால் நேரு துறைமுகத்தை பார்வையிட்டார்
மத்திய துறைமுகங்கள், கப்பல் போக்குவரத்து, நீர்வழிகள் மற்றும் சுற்றுலாத்துறைக்கான அமைச்சர் திரு ஸ்ரீபாத் ஒய் நாயக், இந்தியாவில் கொள்கலன் கையாளும் முதன்மையான துறைமுகங்களில் ஒன்றான ஜவகர்லால் நேரு துறைமுக பொறுப்பு கழகத்திற்கு இன்று வந்தடைந்தார்.
அமைச்சர் தமது பயணத்தின் போது துறைமுக செயற்பாடுகளை உன்னிப்பாக கவனித்ததோடு, துறைமுகத்தினால் மேற்கொள்ளப்பட்டுள்ள பல உள்கட்டமைப்பு மற்றும் தொழில்நுட்ப முன்னேற்றங்கள் குறித்தும், உலகளாவிய கடல்சார் மற்றும் ஏற்றுமதி இறக்குமதி சமூகத்தினருக்கு உலகத்தரம் வாய்ந்த சேவைகளை வழங்குவது குறித்தும் ஆய்வு செய்தார்.
துறைமுகத்திற்கு வந்தடைந்த மத்திய அமைச்சரை, ஜவகர்லால் நேரு துறைமுக பொறுப்பு கழக தலைவர் திரு சஞ்சய் சேத்தி மற்றும் துணைத் தலைவர் திரு உன்மேஷ் ஷரத் வாக் ஆகியோர் வரவேற்றனர். மத்திய தொழில் பாதுகாப்பு படை வீரர்கள் அமைச்சருக்கு மரியாதை செலுத்தினர்.
துறைமுக பங்குதாரர்களுடன் உரையாடிய அமைச்சர், துறைமுகத்தின் திறனை மேலும் மேம்படுத்தும் வகையில் முனைய செயல்பாடுகளை மேம்படுத்துவதற்காக மேற்கொள்ளப்படும் தொழில்நுட்பம் சார்ந்த பல 'ஸ்மார்ட்’ முன்முயற்சிகளை' ஆராய்ந்தார்.
முன்னதாக நடைபெற்ற கூட்டத்தில், துறைமுகத்தின் எதிர்கால விரிவாக்கத் திட்டங்கள் மற்றும் சமீபத்தில் தொடங்கப்பட்ட ரயில் சேவை, எளிதாக வணிகத்தை மேம்படுத்துவதற்கு துறைமுகம் மேற்கொண்ட முயற்சிகள் உள்ளிட்டவை குறித்து அமைச்சரிடம் அதிகாரிகள் விளக்கினர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்
https://pib.gov.in/PressReleseDetail.aspx?PRID=1777757
பாதுகாப்பு அமைச்சகம்
விமான இன்ஜின் பாகங்களை தயாரிக்கும் தொழில்நுட்பத்தை உருவாக்கியுள்ளது டிஆர்டிஓ
விமான இன்ஜின்களில் பயன்படுத்தப்படும் உயர் அழுத்த அமுக்கி வட்டுகள் தயாரிப்பதற்கான சம வெப்பநிலை வடிப்பு தொழில்நுட்பத்தை  ராணுவ ஆராய்ச்சி மற்றும் மேம்பாட்டு மையம் உருவாக்கியுள்ளது.
இந்த விமான என்ஜின் வட்டுகள், டைட்டானியம் உலோக கலவையில் செய்யப்படுகின்றன. இதை உருவாக்குவதற்காக 2000 மெட்ரிக் டன் அளவில் தனிச்சிறப்பான சம வெப்பநிலை வடிப்பு அழுத்த இயந்திரத்தை ஐதராபாத்தில் உள்ள டிஆர்டிஓ-வின் பாதுகாப்புத்துறை உலோகவியல் ஆய்வு கூடம்  உருவாக்கியுள்ளது.
இதன் மூலம் போர் விமான என்ஜின்களில் பயன்படுத்தப்படும் 5 வகையான வட்டுகள் தயாரிக்கப்படுகின்றன. இந்த முக்கியமான தொழில்நுட்பம் மூலம் விமான என்ஜின் தொழில்நுட்பத்தில் தற்சார்பு நிலை ஏற்பட்டுள்ளது. இதன் மூலம் விமான இன்ஜின் பாகங்களை தயாரிக்கும் ஒரு சில நாடுகளின் பட்டியலில் இந்தியாவும் இணைந்துள்ளது.
போர் விமான இன்ஜின்களில் பயன்படுத்தப்படும் இந்த வட்டுகளுக்கு இந்தியாவில் அதிக தேவை உள்ளது. இதனால் டிஎம்ஆர்எல் தொழில்நுட்பம், மிதானி நிறுவனத்திடம் உரிமம் ஒப்பந்த அடிப்படையில் பகிரப்பட்டுள்ளது.
ஐதராபாத்தில் உள்ள டிஎம்ஆர்எல் நிறுவனத்தின் சம வெப்பநிலை வடிப்பு அழுத்த தொழில்நுட்பத்தை பயன்படுத்தி, டிஎம்ஆர்எல் மற்றும் மிதானி ஆகிய நிறுவனங்கள் இணைந்து 200 எச்பிசி வட்டுகளை தயாரித்து, அவற்றை பெங்களூரில் உள்ள எச்ஏஎல் நிறுவனத்துக்கு வெற்றிகரமாக விநியோகித்துள்ளன.
இந்த வட்டுகள் ஜாக்குவார் மற்றும் ஹாக் போர் விமானங்களின் அடோர் இன்ஜின்களில் பயன்படுத்தப்படுகின்றன. போர் விமானங்களின் அடோர் இன்ஜின்களை பெங்களூரில் உள்ள எச்ஏஎல் நிறுவனம் பழுதுபார்க்கிறது என்பது குறிப்பிடத்தக்கது.
முக்கியமான விமான என்ஜின் தொழில்நுட்பத்தை உருவாக்கியதற்காக டிஆர்டிஓ விஞ்ஞானிகளுக்கு பாதுகாப்புத்துறை அமைச்சர் ராஜ்நாத் சிங் பாராட்டு தெரிவித்துள்ளார். இந்த மைல்கல் சாதனையை அடைந்தது குறித்து திருப்தி தெரிவித்த டிஆர்டிஓ தலைவர் டாக்டர் ஜி சதீஸ் ரெட்டி, இந்த குழுவில் இடம் பெற்றவர்களுக்கு வாழ்த்து தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1722418
ஊரக வளர்ச்சி அமைச்சகம்
மகாத்மா காந்தி தேசிய ஊரக வேலை உறுதித் திட்டத்தின் கீழ் உருவாக்கப்பட்ட வேலைவாய்ப்பு குறித்து வெளியான செய்திக்கு மத்திய ஊரக வளர்ச்சி அமைச்சகம் விளக்கம்
மகாத்மா காந்தி தேசிய ஊரக வேலை உறுதித் திட்டத்தின் கீழ் டிசம்பர் மாதத்தின் முதல் 17 நாட்களில் உருவாக்கப்பட்ட வேலைவாய்ப்பு குறித்த புள்ளி விவரங்கள், இதுவரை இல்லாத வகையில் மிகவும் குறைவானது என்று செய்திகள் வெளியாகியுள்ளது. ஆனால் மகாத்மா காந்தி தேசிய ஊரக வேலை உறுதித் திட்டம், தேவையின் அடிப்படையிலான திட்டம் & இது போன்ற ஒப்பீடு சரியானதல்ல என்று விளக்கம் அளிக்கப்படுகிறது.
பயனாளிகளின் தேவைக்கு ஏற்ப நடப்பு நிதியாண்டில் இதுவரை 261 கோடிக்கும் மேற்பட்ட மனித வேலை நாட்கள் உருவாக்கப்பட்டுள்ளது. 2019-20 நிதியாண்டின் ஏப்ரல் முதல் நவம்பர் வரையிலான காலத்தில் மொத்தம் 175 கோடிக்கும் மேற்பட்ட மனித வேலை நாட்கள் உருவாக்கப்பட்டது. அதற்கு முந்தைய ஆண்டின் இதே காலகட்டத்தில் 276 கோடி மனித வேலை நாட்களும், நடப்பு நிதியாண்டின் இதே காலத்தில் 255 கோடிக்கும் மேற்பட்ட மனித வேலை நாட்களும் உருவாக்கப்பட்டது.
புள்ளி விவரங்களை பதிவு செய்ய 7 நாட்கள் அவகாசம் அளிக்கப்பட்டுள்ளது. எனவே, டிசம்பர் மாதத்திற்கான முழு புள்ளி விவரங்களும் அடுத்த மாதத்தின் பத்து நாட்களில் தான் கிடைக்கும். எனவே, முதல் 17 நாட்களுக்கான புள்ளி விவரங்கள் அடிப்படையில் மேற்கொள்ளப்படும் ஒப்பீடுகளில் சிறிய வேறுபாடு இருக்கத்தான் செய்யும்.
முந்தைய நிதியாண்டின் பட்ஜெட் ஒதுக்கீட்டைவிட நடப்பு நிதியாண்டிற்கான ஒதுக்கீடு 18%-க்கு மேல் அதிகரிக்கப்பட்டுள்ளது. நடப்பு நிதியாண்டில் இத்திட்டத்தைச் செயல்படுத்துவதற்காக மாநிலங்கள் / யூனியன் பிரதேசங்களுக்கு ரூ.74,388 கோடிக்கும் மேற்பட்ட நிதி விடுவிக்கப்பட்டுள்ளது. கூடுதல் நிதி தேவைப்படும் போது அதனை விடுவிக்குமாறு நிதியமைச்சகத்திடம் கேட்டுக் கொள்ளப்பட்டுள்ளது. அண்மையில், மத்திய நிதியமைச்சகம் இத்திட்டத்திற்கான இடைக்கால நடவடிக்கையாக கூடுதலாக ரூ.10,000 கோடியை ஒதுக்கீடு செய்துள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1783719
--------
(Visitor Counter : 509
மனித வள மேம்பாட்டு அமைச்சகம்
புதுமை கண்டுபிடிப்பில் சாதனை படைத்த கல்வி நிறுவனங்களுக்கான அடல் தரவரிசை பட்டியல் 2021- ஐ திரு சுபாஷ் சர்கார் நாளை வெளியிடுகிறார்
புதுமை கண்டுபிடிப்பில் சாதனை படைத்த கல்வி நிறுவனங்களுக்கான அடல் தரவரிசை பட்டியல் 2021- ஐ மத்திய கல்வித் துறை இணை அமைச்சர் திரு சுபாஷ் சர்கார் 29 டிசம்பர் அன்று வெளியிடுகிறார்.
மாணவர்கள் மற்றும் ஆசிரியர்களிடையே காணப்படும் கண்டுபிடிப்பு திறன், ஸ்டார்ட் அப் மற்றும் தொழில் முனைவோரை உருவாக்கும் திறன் போன்ற குறியீடுகளின் அடிப்படையில்,இந்தியாவிலுள்ள உயர் கல்வி நிறுவனங்களை தரவரிசைப்படுத்துவதற்காக,புதுமை கண்டுபிடிப்பில் சாதனை படைத்த கல்வி நிறுவனங்களுக்கான அடல் தரவரிசை, மத்திய கல்வித்துறை மற்றும் அகில இந்திய தொழில்நுட்ப கல்வி குழுமத்தின் பிரத்யேக கூட்டு முயற்சியாகும். காப்புரிமை பதிவு மற்றும் அனுமதி, பதிவுசெய்யப்பட்ட மாணவர்களின் எண்ணிக்கை, புதிதாக தொழில் தொடங்கும் நிறுவனங்களின் நிதி திரட்டும் திறன், புதுமைக் கண்டுபிடிப்பு மற்றும் தொழில்முனைவோரை ஊக்குவிப்பதற்கான சிறப்புக் கட்டமைப்பு வசதி போன்ற அம்சங்கள், இந்த தரவரிசை நிர்ணயத்தின்போது முழுமையாக மதிப்பிடப்படும் என அகில இந்திய தொழில்நுட்பக் கல்விக் குழுமத்தின் தலைவர் பேராசிரியர் அனில் சகஸ்ரபுத்தே தெரிவித்துள்ளார்.
உலக புதுமை கண்டுபிடிப்புக் குறியீட்டில் இந்தியா தொடர்ந்து முன்னேறி வருவதாகக் கூறிய அவர், இந்தப் பட்டியலில் 2015-ம் ஆண்டு 81-வது இடத்தில் இருந்த இந்தியா, 2021-ம் ஆண்டு46-வது இடத்திற்கு வந்துள்ளதாக தெரிவித்துள்ளார். புதிய தொழில் நிறுவனங்களைத் தொடங்குவதில், உலகின் மூன்றாவது பெரிய நாடாக இந்தியா உருவெடுத்துள்ள போதிலும், இந்த நிலையை மேலும் முன்னேற்ற அதிக வாய்ப்புகள் இருப்பதாகவும் குறிப்பிட்டார். கண்டுபிடிப்பு மற்றும் தொழில்முனைவோருக்கான வலிமையான சூழலை உருவாக்கினால், வரும் ஆண்டுகளில், நமது தொழில்நுட்பக் கல்வி நிறுவனங்கள், அடுத்த தலைமுறை தொழில்நுட்பத்தின் ஊற்றுக்கண்ணாக உருவெடுக்கும் என்ற நம்பிக்கை உள்ளதாகவும் திரு.சகஸ்ரபுத்தே கூறியுள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1785747
பிரதமர் அலுவலகம்
ஜம்மு காஷ்மீரின் அழகு மற்றும் விருந்தோம்பல் குறித்த மக்களின் கருத்துக்களை பிரதமர் பகிர்வு
பைசாரன், அரு, கோகர்நாக், அச்பால், குல்மார்க், ஸ்ரீநகர் மற்றும் தால் ஏரியின் அழகைக் குறிப்பிட்டு ஜம்மு காஷ்மீரின் அழகு மற்றும் விருந்தோம்பல் குறித்த நாட்டு மக்களின் கருத்துக்களை பிரதமர் திரு நரேந்திர மோடி பகிர்ந்துள்ளார்.
திரு ரஞ்சித் குமார் என்பவரது ட்விட்டர் பதிவிற்கு, கடந்த 2019- ஆம் ஆண்டு தமது ஸ்ரீநகர் பயணத்தின் போது எடுக்கப்பட்ட புகைப்படத்தையும் பதிவிட்டு பிரதமர் பதிலளித்துள்ளார்.
“அபாரம். 2019- ஆம் ஆண்டு எனது ஸ்ரீநகர் பயணத்தின் போது எடுக்கப்பட்ட புகைப்படத்தைப் பகிர்ந்து கொள்ள விரும்புகிறேன்”, என்று ட்விட்டர் பதிவில் பிரதமர் பதிலளித்துள்ளார்.